L'Estatut d'autonomia de Catalunya, a l'article 125.1, atribueix a la Generalitat la competència exclusiva en matèria d'acadèmies.
El Decret 120/1987, de 9 d'abril, pel qual la Generalitat de Catalunya assumeix les competències exclusives en matèria d'acadèmies amb seu central a Catalunya, disposa que les acadèmies són creades per decret del Govern de la Generalitat, i gaudeixen des d'aquest moment de personalitat jurídica i capacitat per al compliment dels seus fins.
L'associació Acadèmia Catalana de Gastronomia va sol·licitar a la Generalitat de Catalunya, mitjançant un acord pres en l'assemblea general de 27 d'abril de 2011, la creació de l'Acadèmia com a corporació de dret públic, a l'empara del Decret 120/1987, de 9 d'abril.
La gastronomia, per la seva transcendència social i econòmica, és objecte d'estudi des de l'antropologia, la història, la sociologia, la biologia, la nutrició, l'economia i l'educació, entre altres disciplines.
La declaració, per part de la UNESCO, com a patrimoni immaterial de la humanitat de gastronomies de determinats àmbits territorials, certifica la percepció que tots tenim que la cuina catalana és un dels elements formadors de la nostra cultura.
Així mateix, el desenvolupament de les ciències de la nutrició cada vegada té més rellevància dins la nostra societat, i és objecte d'estudi.
La professió de dietista-nutricionista està definida en el nostre ordenament jurídic com a professió sanitària titulada; els professionals que exerceixen la professió promouen i potencien que la nutrició sigui un mitjà adequat per a l'atenció i millora de la salut i el benestar de la ciutadania, i s'integri dins l'estructura sanitària i social des de les perspectives científica, cultural, laboral investigadora i docent.
La cultura gastronòmica és una part indestriable de la identitat dels pobles, a més d'una font permanent de riquesa i creativitat.
Els costums i les tradicions, els productes de la terra i la idiosincràsia de la població de cada indret es combinen en els plats propis de cada regió.
La decisió de crear una corporació de dret públic per a la recerca, divulgació, promoció i protecció de la cuina i activitats gastronòmiques pròpies de les diferents comarques de Catalunya, s'emmarca en el conjunt d'actuacions del Govern en matèria de promoció i divulgació de la gastronomia catalana com a element de qualitat i singularitat de la indústria turística i agroalimentària del país.
Per tot això, de conformitat amb l'article 3 del Decret 120/1987, de 9 d'abril, i els articles 39.1 i 40 de la Llei 13/2008, del 5 de novembre, de la presidència de la Generalitat i del Govern;
A proposta del conseller de Justícia, d'acord amb el dictamen de la Comissió Jurídica Assessora i d'acord amb el Govern,
Es crea l'Acadèmia Catalana de Gastronomia i Nutrició com a corporació de dret públic.
2.1 L'objecte de l'Acadèmia Catalana de Gastronomia i Nutrició és:
L'estudi i la promoció de les ciències i arts culinàries a través de la investigació i la pràctica de la cuina i de les activitats gastronòmiques.
L'estudi i la promoció de la ciències nutricionistes per potenciar la seva integració dins l'estructura sanitària i social des de les perspectives científica, cultural, laboral investigadora i docent per millorar la salut i el benestar dels ciutadans.
L'anàlisi de les relacions amb la nutrició, la dietètica, la seguretat alimentària, l'economia rural, agrícola i ramadera.
La divulgació de les excel·lències de la gastronomia catalana i el manteniment de la seva autenticitat i herència de les tradicions.
2.2 L'Acadèmia Catalana de Gastronomia i Nutrició pot crear, per al desenvolupament dels seus fins, altres societats filials o òrgans consultius, d'acord amb el que estableixin els seus estatuts.
2.3 L'Acadèmia Catalana de Gastronomia i Nutrició ha d'actuar com a òrgan assessor dels organismes públics de Catalunya en les matèries pròpies de la seva finalitat específica.
El domicili de l'Acadèmia Catalana de Gastronomia i Nutrició es fixa a Barcelona, al lloc que determinin els seus estatuts, sens perjudici d'altres establiments o delegacions que pugui crear.
L'àmbit territorial de l'Acadèmia Catalana de Gastronomia i Nutrició és Catalunya.
L'Acadèmia Catalana de Gastronomia i Nutrició està constituïda per:
a) 60 persones acadèmiques titulars de número.
c) Les persones acadèmiques d'honor.
En la composició de l'Acadèmia es tendirà a la representació equilibrada de dones i homes.
6.1 Les persones acadèmiques titulars de número:
Les persones que van sol·licitar la creació de l'Acadèmia, promotores-fundadores de l'Acadèmia, seran acadèmics i acadèmiques titulars de número.
La resta de persones acadèmiques titulars de número, fins a completar les que preveu l'article anterior, inicialment seran nomenades a proposta de les persones acadèmiques promotores-fundadores per majoria absoluta d'aquests acadèmics.
Les successives renovacions de persones acadèmiques titulars de número es faran d'acord amb el que estableixin els estatuts.
6.2 Les persones acadèmiques corresponents seran nomenades per l'Assemblea, d'acord amb el que estableixin els estatuts, entre les persones que es jutgin mereixedores d'aquesta distinció pel mèrit i la importància dels seus treballs científics relacionats amb els fins de l'Acadèmia.
6.3 Les persones acadèmiques d'honor seran nomenades per l'Assemblea, d'acord amb el que estableixin els estatuts, entre persones rellevants que s'hagin significat socialment en l'àmbit de la cultura i la gastronomia catalanes.
L'Acadèmia Catalana de Gastronomia i Nutrició s'organitza en l'Assemblea i la Taula Directiva, d'acord amb el que estableixin els estatuts.
Aprovació i inscripció dels estatuts
Un cop nomenades les persones acadèmiques titulars promotores-fundadores i de número, s'ha de convocar una reunió extraordinària de l'Assemblea, en el termini de sis mesos des de l'entrada en vigor d'aquest Decret, per tal d'aprovar els estatuts pels quals s'ha de regir la corporació, i elegir les persones membres de la Taula Directiva.
Un cop aprovats els estatuts, s'han de trametre, juntament amb el certificat de l'acta de la reunió extraordinària de l'Assemblea, al Departament de Justícia perquè se'n qualifiqui l'adequació a la legalitat, s'inscriguin al Registre d'acadèmies de Catalunya i, finalment, es publiquin al Diari Oficial de la Generalitat de Catalunya.